Die invoeg van 'n sinsnede vanuit die geheue. - www.bybelkennis.co.za
by Mitch Kalp · 26/07/2013
Die invoeg van 'n sinsnede vanuit die geheue. – Herman Grobler
Wanneer ons iets kopieer wat in 'n sekere mate ooreenstem met iets wat ons kort vantevore mee te doen gehad het, kan ons maklik uit die geheue iets byvoeg wat nie daar was nie. Dit gebeur ook wanneer iets baie bekend aan ons is. Dit is die verklaring vir sekere variasies wat ons in die Bybel aantref.
Kom ons kyk na so 'n geval in Markus 10:21. Daar is "neem jou kruis op" ingevoeg.
Die tweede kriterium wat ons aanwend is om te probeer bepaal hoe so 'n variasie kon ontstaan het, is deur te kyk na die tipiese werkswyse van kopieerders self. Een moontlikheid is dat hierdie sinsnede van elders af hier ingedra kon gewees het. Vroeër in Markus 8:34 lees ons: "En toe Hy die skare saam met sy dissipels na Hom geroep het, sê Hy vir hulle: Wie agter My aan wil kom, moet homself verloën en sy kruis opneem en My volg." Dit kan maklik gebeur dat 'n kopieerder kon onthou wat hy vantevore neergeskryf het, en uit sy geheue hierdie woorde kon byvoeg.
In Markus agt vanwaar hierdie sinsnede oorgeneem is, is dit van kardinale belang. Nadat Petrus bely het dat Jesus die gesalfde is, maak Jesus dit duidelik dat sy volgelinge, net soos Jesus self, ook vervolg sal word. Dáár pas die oproep om elke dag die kruis op te neem!